作者:皮日休
標題:三羞詩三首
內容:吾聞古君子，介介勵其節。入門疑儲宮，撫己思鈇鉞。志者若不退，佞者何由達。君臣一殽膳，家國共殘殺。此道見於今，永思心若裂。王臣方謇謇，佐我無玷缺。如何以謀計，中道生芽櫱。憲司遵故典，分道播南越。蒼惶出班行，家室不容別。玄鬢行為霜，清淚立成血。乘遽劇飛鳥，就傳過風發。嗟吾何為者，叨在造士列。獻文不上第，歸於淮之汭。蹇蹄可再奔，退羽可後歇。利則侶軒裳，塞則友松月。而於方寸內，未有是愁結。未為祿食仕，俯不愧梁糲。未為冠冕人，死不慚忠烈。如何有是心，不能叩丹闕。赫赫負君歸，南山採芝蕨。南荒不擇吏，致我交址覆。綿聯三四年，流為中夏辱。懦者鬥即退，武者兵則黷。軍庸滿天下，戰將多金玉。刮則齊民癰，分為猛士祿。雄健許昌師，忠武冠其族。去為萬騎風，住作一川肉。昨朝殘卒回，千門萬戶哭。哀聲動閭裡，怨氣成山谷。誰能聽晝鼙，不忍看金鏃。吾有制勝術，不奈賤碌碌。貯之胸臆間，慚見許師屬。自嗟胡為者，得躡前修躅。家不出軍租，身不識部曲。亦衣許師衣，亦食許師粟。方知古人道，蔭我已為足。念此向誰羞，悠悠潁川綠。天子丙戌年，淮右民多饑。就中潁之汭，轉徙何累累。夫婦相顧亡，棄卻抱中兒。兄弟各自散，出門如大痴。一金易蘆蔔，一縑換鳧茈。荒村墓鳥樹，空屋野花籬。兒童齧草根，倚桑空羸羸。斑白死路傍，枕土皆離離。方知聖人教，於民良在斯。厲能去人愛，荒能奪人慈。如何司牧者，有術皆在茲。粵吾何為人，數畝清溪湄。一寫落第文，一家歡複嬉。朝食有麥饘，晨起有布衣。一身既飽暖，一家無怨諮。家雖有畎畝，手不秉鎡基。歲雖有劄瘥，庖不廢晨炊。何道以致是，我有明公知。食之以侯食，衣之以侯衣。歸時卹金帛，使我奉庭闈。撫己愧潁民，奚不進德為。因茲感知己，盡日空涕洟。